ปิ๊งเปิดประมูล‘คุกบางขวาง’
ธนารักษ์ไอเดียบรรเจิดนำคุกบางขวาง 400 ไร่ ให้เอกชนประมูลทำประโยชน์หารายได้เชิงพาณิชย์
26 ธ.ค. 2555

ธนารักษ์ไอเดียบรรเจิดนำคุกบางขวาง 400 ไร่ ให้เอกชนประมูลทำประโยชน์หารายได้เชิงพาณิชย์
นายชาญณัฏฐ์ แก้วมณี รองอธิบดีกรมธนารักษ์ (ด้านที่ราชพัสดุ) เปิดเผยว่า กรมธนารักษ์มีแนวคิดจะนำที่ราชพัสดุ ซึ่งเป็นที่ตั้งของเรือนจำที่อยู่ในแหล่งทำเลที่เจริญออกมาเปิดประมูลให้เอกชนที่สนใจนำไปพัฒนาเชิงพาณิชย์ ทั้งด้านอสังหาริมทรัพย์หรือพัฒนาเป็นศูนย์การค้า 
ขณะนี้เรือนจำที่วิเคราะห์ว่า มีศักยภาพที่สุดคือ เรือนจำบางขวาง เนื้อที่ 400 ไร่ ตั้งอยู่ที่ อ.เมือง จ.นนทบุรี ซึ่งเท่าที่ประเมินเบื้องต้นที่ดินบริเวณนี้มีมูลค่าหลายพันล้านบาท 
“หากนำเรือนจำมาพัฒนาก็จะต้องเปิดประมูล เพื่อคัดเลือกเอกชนที่สนใจ โดยให้เอกชนต้องรับภาระในการย้ายเรือนจำออกไป ซึ่งเรือนจำบางขวางสามารถย้ายเรือนจำไปอยู่ในพื้นที่ จ.ปทุมธานี ซึ่งเป็นพื้นที่ของกรมประชาสัมพันธ์ มีเนื้อที่มากถึง 600 ไร่ได้ แต่คงต้องเสนอให้เป็นนโยบายของรัฐบาล ซึ่งเชื่อว่ากรมประชาสัมพันธ์น่าจะยินยอม ส่วนเรือนจำบางขวางเองน่าจะยินดี เพราะขณะนี้เรือนจำเริ่มแออัด ดังนั้นหากย้ายไปสถานที่ที่ใหญ่กว่าจะลดความแออัดลงได้” นายชาญนัฏฐ์ กล่าว
นายชาญนัฏฐ์ กล่าวว่า กรมธนารักษ์คงต้องนำเสนอเรื่องดังกล่าวไปยังฝ่ายนโยบาย เชื่อว่าหากเปิดประมูลจะได้รับความสนใจจากเอกชนหลายรายแน่นอน และไม่ต้องเป็นห่วงว่าสถานที่ตั้งดังกล่าวเคยเป็นเรือนจำมาก่อน เพราะขณะนี้แม้แต่ป่าช้ามีการนำมาทำเป็นห้างสรรพ สินค้า คงต้องพิจารณาถึงทำเลที่ตั้งของสถานที่มากกว่า
นอกจากเรือนจำบางขวางแล้ว เรือนจำใน จ.ภูเก็ต ก็เป็นสถานที่อีกแห่งที่กรมธนารักษ์มองว่ามีศักยภาพ และมีความเหมาะสมที่จะนำมาพัฒนาในเชิงพาณิชย์ เพราะที่ จ.ภูเก็ต เป็นสถานที่ท่องเที่ยวที่สำคัญของโลก 
ขณะนี้กรมธนารักษ์กำลังมองถึงศักยภาพของที่ราชพัสดุทั่วประเทศว่ามีสถานที่ใด ที่มีศักยภาพในการพัฒนาและเหมาะสมจะพัฒนาเชิงพาณิชย์ หากเป็นสถานที่ตั้งอยู่ใกล้ส่วนราชการคงไม่เหมาะที่จะนำมาพัฒนาในเชิงพาณิชย์ แต่ถ้าเป็นสถานที่แหล่งชุมชน มีการพัฒนาพื้นที่โดยรอบไปแล้ว น่าจะเปิดให้เอกชนมาประมูลไปพัฒนาต่อไปได้
สำหรับแผนพัฒนาที่ดินของกรมธนารักษ์นั้น มีแผนจะเปิดให้นักลงทุนเข้าดูที่ดินราชพัสดุจำนวน 150 แปลง ซึ่งแต่ละจังหวัดได้ทำการสำรวจไว้แล้วว่ามีความเหมาะสมในการพัฒนา เพื่อเชิญชวนให้นักลงทุนเข้าลงทุนพัฒนาพื้นที่เป็นเชิงพาณิชย์ จากพื้นที่ทั้งหมด 22.5 ล้านไร่